Fredrik Arentz Krog

**Fredrik Arentz Krog** (1844–1923) var en norsk høyesterettsadvokat, kommuneadvokat i Christiania, venstrepolitiker og kvinnesaksforkjemper. Han drev fra 1876 egen advokatforretning i Christiania, fra 1891 i kompaniskap med Annæus Schjødt under firmanavnet Krog & Schjødt. Han var gift med Cecilie Thoresen og bror av Gina Krog. I 1884 var han sammen med søsteren og den senere ektefellen medstifter av Norsk Kvinnesaksforening (NKF). Han var i flere perioder mellom 1885 og 1891 formann i Kristiania Liberale Forening – en forløper til Oslo Venstre – og var medlem av bystyret i Christiania. Fredrik Krog markerte seg som en «radikal», det vil si fremskrittsvennlig eller progressiv, venstrepolitiker. Han hadde et nært forhold til søsteren Gina, som han bodde sammen med store deler av voksenlivet. Han støttet henne materielt, økonomisk og personlig, og muliggjorde dermed søsterens virksomhet som fulltids kvinnesaksforkjemper gjennom flere tiår. Som hennes enearving overtok han i 1916 tidsskriftet *[[Nylænde]]* og bad NKF fortsette utgivelsen.

## Oppvekst

Han ble født i 1844 i Flakstad i Lofoten, der faren Jørgen Sverdrup Krog (1805–1847) var sogneprest fra 1841. Faren døde da han var tre år, og han vokste opp med moren Ingeborg Anna Dass Brinchmann (1813–1872). Han var bror av kvinnesaksforkjemper Gina Krog (1847–1916) og av Valentine Fredrikke Amanda Krog (1841–1856) som døde som 14-åring. Like etter farens død flyttet familien til hans hjemsted Karmøy, og i 1855 videre til Christiania. Den første tiden bodde de hos en annen presteenke, men i 1863 fikk de et eget hjem, en stor leilighet i en fornem bygård som da hadde adressen *[[Kristian Augusts gate (Oslo)|Christian Augusts Gade]]* 17–19, der hvor Domus Juridica står i dag. Folketellingen i 1865 viser at moren spedde på inntekten ved å leie ut rom, bl.a. til studenter. Deres nærmeste nabo var kvinnesakspioneren Henriette Wegner.

## Karriere og politisk virke
Han ble utdannet cand.jur. ved Det Kongelige Frederiks Universitet i 1868, var advokatfullmektig fra 1869, ble overrettssakfører i 1875 og høyesterettsadvokat i 1892.

Fra 1876 drev han egen advokatforretning i Christiania. I 1891 ble han kompanjong med Annæus Schjødt, under firmanavnet Krog & Schjødt. I 1897 ble han også kommuneadvokat i Christiania og hadde denne stillingen alene til 1920, da den ble delt. Han var kommunens første fastlønnede advokat. Han var også medlem av direksjonen i Hovedbanen fra 1884 til 1908 og medlem av representantskapet i Norges Bank. 

Han var formann i Kristiania Liberale Forening, en forløper til Oslo Venstre, i periodene 1885, 1887–1888 og i 1891. Han var medlem av bystyret i Christiania fra 1894 til 1902. Han var suppleant i Nobelstiftelsen. Som venstrepolitiker ble han omtalt som en «radikal» (dvs. progressiv) demokrat. Han var sammen med søsteren medstifter av Norsk Kvinnesaksforening i 1884. Han var også fungerende leder i Kristiania Sakførerforening en periode.

## Forhold til søsteren Gina Krog og ekteskapet med Cecilie Thoresen

Fredrik Krog støttet søsteren Gina gjennom store deler av voksenlivet, og gjorde det dermed mulig for henne å slutte som lærer og gå inn i det hun kalte «min kamptid» som fulltids kvinnesaksforkjemper og senere redaktør i *[[Nylænde]]*. Historikeren Kari Melby skriver at Fredrik Krog «spilte en avgjørende rolle for søsteren gjennom store deler av hennes liv. Han støttet henne materielt, økonomisk og personlig, også etter at han giftet seg og stiftet egen familie». De bodde også sammen gjennom større deler av voksenlivet. I folketellingen for 1885 bodde de ugifte søskenene Fredrik og Gina Krog i Fastingsgade 8 med en husholderske og en tjenestepike. Fredrik ble gift på Eidsvoll 16. november 1887 med søsterens venninne og samarbeidspartner, kvinnesaksforkjemperen Cecilie Thoresen, som allerede hadde blitt landskjent som Norges første kvinnelige student i 1882. De ble foreldre til blant andre Helge Krog. Fredrik og Gina flyttet hver for seg da Fredrik giftet seg, men etter at han ble enkemann i 1911 flyttet søsteren Gina inn hos ham igjen, og bodde der til sin død.

## Ettermæle
Fredrik Arentz Krog ble omtalt som en «fortræffelig jurist og meget anset advokat [med] et rolig, stilfærdig væsen [og] hjertevarme og samfølelse med alt godt [...] sammen med sin hustru og sin søster Gina Krog var han altid levende optat av kvindesaken og av de med den samhørende spørsmaal».

Fredrik Krog har også blitt beskrevet som en mer innesluttet personlighet enn sin ektefelle, Cecilie Thoresen.

Som Gina Krogs arving overlot Fredrik Arentz Krog eierskapet til *Nylænde* til Norsk Kvinnesaksforening i 1916, og bad foreningen fortsette utgivelsen.

Han ble i 1901 utnevnt til ridder av første klasse av St. Olavs orden, «for fortjenstfuld Udførelse af offentligt Hverv».

## Referanser